Erik Larsen (V), 2001-02-28:
Det har altid været Venstres holdning, at den finansieringsmodel, der hedder 50/50, ikke har været den optimale model.
Vi har altid haft den holdning, at der skulle være en tæt sammenhæng mellem dem, der besluttede en foranstaltning og så det økonomiske ansvar.
Det sagde Venstre også ja til i den beretning, der blev afgivet af den såkaldte Opgavekommission.
Vi er af den opfattelse, at sammenhængen mellem beslutning og økonomisk ansvar simpelt hen er det rigtige.
Og for os er det også sådan, at vi tror, at det ikke blot er den økonomiske del af det ansvar, der varetages bedst ved den sammenkædning.
Vi tror faktisk også på, at den indholdsmæssige del af ansvaret i alle situationer bliver bedre forvaltet, og det er også nemmere at placere ansvaret.
Jeg vil gerne understrege, at Venstres bekymring omkring projektet med en grundtakstmodel i høj grad har gået på den byrdefordelingsmæssige side af sagen.
Vi har været meget optaget af, at ingen kommuner måtte få en økonomisk bet, der gjorde, at man ikke var i stand til at løfte opgaven med tilstrækkelig kvalitet.
Derfor er det også glædeligt for os, at det er lykkedes
Kommunernes Landsforening sammen med ministeriet at lave en overgangsordning, som tager toppen af de problemer, der ellers kunne være.
Vi kan sige, der sker en økonomisk udjævning kommunerne imellem, der bl.a. gør, at man ikke får det, man kalder det skæve Danmark, ikke får en underfinansiering.
Det er en 2-årig aftale, og man kan sige, at der kan ske meget efter 2 år.
Derfor har det også været helt centralt for
Venstre, at vi i en aftale med regeringen har fået lavet
en formulering, som rækker ind over de 2 år, og som betyder, at de her balancer på det her område også skal føres med over i en kommende udligningsreform.
Vi er meget optaget af, at det bliver fulgt til dørs.
Det er måske sådan mere den økonomiske side af denne her sag.
Men jeg vil også gerne sige, at når man har fulgt sagens gang og set, hvordan Grundtakstudvalget har arbejdet med den socialpolitiske side af den her sag, så ligger der jo rent faktisk noget, som næsten er lidt fantastisk i forhold til normal procedure, når man sætter noget nyt i gang, nemlig
spørgsmålet om opfølgning af udviklingen på området
Jeg vil nævne, at der med hensyn til overvågning og de regionale udviklingsråd er tale om et organ, som kan sikre kvaliteten og sikre overblikket i forhold til den socialpolitiske indsats.
Jeg synes også, det er værd at understrege, at forslaget om visitationsmodel, forslaget om handleplaner, forslaget om kvalitetsstandarder på voksenområdet, den uvildige konsulentfunktion på handicapområdet, alt sammen er med til at sikre, at der også sker et kvalitetsløft på området.
Jeg er opmærksom på, at bl.a. Socialpædagogernes Landsforbund, som jo arbejder tæt med de her områder, har en del bekymringer.
Jeg synes, der er gjort meget for at imødekomme de bekymringer, der er givet udtryk for.
Det er også helt klart, at vi i Venstre vil følge det her område meget tæt. Vi ønsker også, at der, hvis det viser sig, at de her ting ikke lever op til de forventninger, vi har, er mulighed for at lave justeringer på området, men grundlæggende endnu en gang: Princippet om en grundtakstmodel er Venstres ønske, og derfor støtter vi lovforslaget.